
МОТИВИ
към проекта на Наредба за изменение и допълнение на  Наредба № 2  от 12.08.2016 г. за приемане и преместване на ученици в училищата по изкуствата

(Обн. ДВ. бр.67 от 2016 г., изм. и доп. ДВ. бр.79 от  2017 г., изм. и доп. ДВ. бр. 81 от 2018 г., изм. и доп. ДВ. бр. 88 от 2019 г., изм. и доп. ДВ. бр. 16 от 2022 г., доп. ДВ. бр. 49  от  2022 г.)

Причини, които налагат приемането на проекта на Наредба за изменение и допълнение на  Наредба № 2  от 12.08.2016 г. за приемане и преместване на ученици в училищата по изкуствата:	С проекта на Наредба за изменение и допълнение на Наредба № 2 за приемане и преместване на ученици в училищата по изкуствата се регламентира провеждането на изпит по специалността за всички музикални инструменти  при приема в пети клас. Едновременно с това се дава възможност ежегодно след анализ на специалностите, по които има обучение в четвърти клас и на потенциалните кандидати,  съответното училище да взима решение за инструмент или група инструменти, по които приемът да се извършва за съответната година само с изпит по солфеж. 
Мотивите са свързани с наличието на ученици, които изучават музикалните инструменти контрабас, обой, кларинет, фагот, саксофон, тромпет, валдхорна и цугтромбон още от първи клас в училищата по изкуствата. В цитираната разпоредба се съдържа същата възможност и  за кандидатите за народните инструменти - гайда, гъдулка, кавал и тамбура, които вече се изучават от първи клас в много училища.  До момента кандидатите за прием по тези инструменти са полагали изпит само по солфеж. По този начин се създават равнопоставеност между учениците, които свирят на даден инструменти и се готвят в продължение на няколко години за изпита за проверка на способностите.
С предложените промени се  намалява ролята на изпита по солфеж за сметка на изпита по специалността, както е до момента за останалите класически музикални инструменти. При решение за дадени инструменти или група инструменти изпитът да бъде само по солфеж,  броят на местата за тях ще  се публикува на интернет страницата на училището и  ще се обявява на достъпно място в сградата му при обявяването на прогнозното разпределение на план-приема за съответната година.

Основна цел на предлагания проект на наредба е да се създадат ясни правила за кандидатстване в училищата по изкуствата към Министерството на културата.


Финансови и други средства, необходими за прилагането на новата уредба:
Прилагането на наредбата не изисква допълнителни финансови средства и няма да доведе до пряко или косвено въздействие върху държавния бюджет.
Очаквани резултати от прилагането на проекта на Наредбата: 
Предлаганият проект на наредба като резултат ще доведе до създаване на ясни  и равнопоставени условия за кандидатите;
Анализ за съответствие с правото на Европейския съюз:
С проекта на наредба не се въвеждат разпоредби от правото на Европейския съюз, поради което не се налага изготвяне на справка за съответствие с европейското право.

